《浮玉僧建亭蒜山之顶丹阳新旧太守林子中杨次公首登之因名二翁亭》
宋代·杨杰

来陪杖屦蹑孤峰，故老旁观叹二翁。海上波平千里白，江东兵壮万旗红。

云开云合山头月，潮落潮生渡口风。须约蒙庄老仙客，凭栏直下看龙宫。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。